**5η ΕΝΟΤΗΤΑ: ΣΥΖΗΤΩΝΤΑΣ ΓΙΑ ΤΗΝ ΕΡΓΑΣΙΑ ΚΑΙ ΤΟ ΕΠΑΓΓΕΛΜΑ**

**Εργασία – Επάγγελμα**

**Σχεδιάγραμμα**

**Έννοιες:**

**Εργασία:** είναι η συστηματική προσπάθεια του ανθρώπου για την άνοδο του βιοτικού του επιπέδου. Πρόκειται, δηλαδή, για μια σκόπιμη σωματική και πνευματική απασχόληση με σκοπό την παραγωγή υλικών, πνευματικών και ηθικών αγαθών, με τα οποία ο άνθρωπος ικανοποιεί τις ανάγκες του.

**Ετυμολογία:** η λέξη προέρχεται από το ρήμα εργάζομαι, που σημαίνει ασκώ κάποιο επάγγελμα.

**Συνώνυμα:** έργο, ενέργεια, δουλειά, ασχολία, απασχόληση.

**Αντώνυμα:** αεργία, ανεργία, φυγοπονία.

**Επάγγελμα:** είναι η κύρια και μόνιμη εργασία που κάνει κάποιος, από την οποία εξασφαλίζει τα απαραίτητα αγαθά.

**Ετυμολογία:** Η λέξη προέρχεται από το ρήμα επαγγέλλομαι (επί + αγγέλλομαι), που σημαίνει καταγίνομαι, ασχολούμαι με κάτι.

**Συνώνυμα:** επιτήδευμα, ασχολία, εργασία, δουλειά.

**Ανεργία:** είναι η αδυναμία εξεύρεσης κάποιας εργασίας και ένταξης του ατόμου στις παραγωγικές δραστηριότητες της κοινωνίας. Από την άλλη πλευρά, η αεργία: είναι η εθελούσια αποχή από την εργασία.

**Ετυμολογία:** η λέξη ανεργία προέρχεται από το επίθετο άνεργος (α΄ στερητικό + έργο)

**Συνώνυμα:** αναδουλειά, απραξία.

**Ιστορική αναδρομή:**

Στην αρχαιότητα η εργασία θεωρούνταν πηγή ευημερίας και υψηλής κοινωνικής εκτίμησης. Ο Ησίοδος αναφέρει «η εργασία δεν είναι ντροπή, αντίθετα η οκνηρία είναι ντροπή». Διάφορες θεότητες ήταν προστάτιδες της εργασίας (Ήφαιστος, Δήμητρα, Αθηνά).

Η οικουμενική διακήρυξη του ΟΗΕ για τα δικαιώματα του ανθρώπου στο άρθρο 23 αναφέρει: «κάθε άτομο έχει δικαίωμα εργασίας, ελεύθερης εκλογής της εργασίας του, δίκαιων και ικανοποιητικών όρων εργασίας και προστασίας κατά της ανεργίας».

**Μορφές επαγγελμάτων:**

**Εξαρτημένα επαγγέλματα**: είναι αυτά στα οποία υπάρχει εξάρτηση ανάμεσα στο

εργαζόμενο άτομο και στον εργοδότη.

**Ελεύθερα επαγγέλματα:** είναι τα επαγγέλματα που δεν ανήκουν σε εξαρτημένη σχέση, αλλά ασκούνται από επιστήμονες (γιατρούς, δικηγόρους, συμβολαιογράφους, πολιτικούς μηχανικούς κ.λ.π.) ή επαγγελματίες που δεν ανήκουν στον υπαλληλικό κλάδο.

**Χειρωνακτικά:** τα επαγγέλματα αυτά στηρίζονται στη μυϊκή λειτουργία.

**Πνευματικά:** τα επαγγέλματα αυτά στηρίζονται στη λειτουργία και όξυνση του νου.

**Σημασία / αξία / σκοποί Εργασίας:**

**Υλικός – Οικονομικός Τομέας.**

* Εξασφαλίζει τα απαραίτητα υλικά αγαθά.
* Ικανοποιεί βιοποριστικές και καταναλωτικές ανάγκες του ανθρώπου.
* Προσφέρει οικονομική ανεξαρτησία .
* Δημιουργεί το αίσθημα και της ασφάλειας για το μέλλον και βελτιώνει την ποιότητα ζωής του ατόμου.

**Ηθικός – Πνευματικός – Ψυχολογικός Τομέας.**

* Το άτομο οδηγείται σε διαρκή πνευματική εγρήγορση, καθώς πρέπει ν’ ανακαλύπτει συνέχεια νέες μεθόδους ώστε να βελτιώνεται στον επαγγελματικό χώρο.
* Μαθαίνει να γίνεται δεκτικός σε νέες ιδέες, να χρησιμοποιεί τη φαντασία του και να διευρύνει την κριτική του ικανότητα. Ασκεί τις δεξιότητες του και αναπτύσσει τις κλίσεις του.
* Καλλιεργεί την αίσθηση του καθήκοντος, αφού η εργασία αποτελεί μορφή υποχρέωσης στο κοινωνικό σύνολο.
* Νιώθει ασφάλεια αλλά και ικανοποίηση δίνοντας διέξοδο στη δημιουργικότητα του.
* Αναπτύσσει πρωτοβουλίες, ενισχύει την επιμονή και την υπομονή του, ν’ αναπτύξει τα θετικά στοιχεία της προσωπικότητας του και τελικά να πραγματοποιήσει ένα σημαντικότατο βήμα προς την ολοκλήρωση του.

**Κοινωνικός Τομέας.**

* Μέσα στον εργασιακό χώρο, άτομα με διαφορετικές συχνά πεποιθήσεις και αντιλήψεις έρχονται σ’ επαφή και συνάπτουν σχέσεις φιλίας, συνεργασίας και αλληλεγγύης, που είναι απαραίτητες για την παραγωγή έργου.
* Το άτομο επιδιώκει την αναγνώριση, έτσι αποκτά κοινωνικό κύρος και διάκριση.

**Πολιτικός – Πολιτιστικός Τομέας**

* Μέσω του επαγγέλματος διεκδικεί ως πολίτης πολλά απ’ τα δικαιώματα του και μαθαίνει να εκπληρώνει με σύνεση τις υποχρεώσεις του.
* Προάγεται ο συνδικαλισμός και η δημοκρατία. Ο εργαζόμενος συνειδητοποιεί ότι καλή οικονομία δε νοείται χωρίς υγιή πολιτική ζωή και το αντίστροφο.
* Από την άλλη πλευρά, οι τέχνες, τα γράμματα και οι επιστήμες προάγονται σαφώς μέσω της εργασίας. Υπηρετείται έτσι ο άνθρωπος και εξευγενίζεται ο ψυχικός του κόσμος.

**Κριτήρια και παράγοντες για την επιλογή επαγγέλματος:**

• Προσωπικές επιθυμίες και επιδιώξεις, έμφυτες κλίσεις και ικανότητες του ατόμου. Αν, δηλαδή, το επάγγελμα ανταποκρίνεται στα ταλέντα και τα ενδιαφέροντά μου.

• Συνθήκες εργασίας: το ωράριο, το κλίμα, η κοινωνική ασφάλιση, η υγιεινή, ο ελεύθερος χρόνος.

• Οικονομικές απολαβές, που επιτρέπουν στο άτομο την οικονομική του ανεξαρτησία. Αν μας αποφέρει, δηλαδή, ένα ικανοποιητικό εισόδημα.

• Κοινωνικό κύρος που παρέχει στο κάθε άτομο. Αν, δηλαδή, το επάγγελμα αυτό χαίρει εκτίμησης και σεβασμού στην κοινωνία.

• Οικογενειακή επαγγελματική παράδοση. Αν θέλουμε, για παράδειγμα, να συνεχίσουμε το επάγγελμα ή την οικογενειακή επιχείρηση των γονιών μας.

• Αν μας εξασφαλίζει κάποιες προοπτικές εξέλιξης στο μέλλον (π.χ. αν σ’ ένα επάγγελμα παρατηρείται υψηλό ποσοστό ανεργίας, αυτό θα πρέπει να το λάβουμε υπόψη).

• Αν συνδέεται με κάποια προσφορά προς το κοινωνικό σύνολο (π.χ. το επάγγελμα γιατρού).

• Αν το περιβάλλον μέσα στο οποίο θα εργαζόμαστε μας ικανοποιεί (π.χ. αν θα δουλεύουμε σε γραφείο, αν η εργασία μας συνδυάζεται με ταξίδια κ.λ.π.).

• Επαγγελματικά πρότυπα μέσω των ΜΜΕ (μέσων μαζικής επικοινωνίας). Τα πρότυπα αυτά συνδέονται τις περισσότερες φορές με τους χώρους του θεάματος και της διαφήμισης.

**Παράγοντες που συντελούν στην κακή επιλογή επαγγέλματος:**

• Οικογένεια. Κάποιοι γονείς προσπαθούν να επιβάλουν στα παιδιά τους τις προσωπικές τους επιλογές.

• Έλλειψη αυτογνωσίας. Κάποιοι νέοι αγνοούν τις ικανότητές τους και υπερεκτιμούν τα προσόντα τους , με συνέπεια την επιλογή επαγγέλματος χωρίς τα κατάλληλα εφόδια.

• Έλλειψη κατάλληλου επαγγελματικού προσανατολισμού εντός και εκτός σχολείου.

• Άγνοια και προκαταλήψεις γύρω από κάθε επάγγελμα.

• Διάκριση των επαγγελμάτων σε «κατώτερα και ανώτερα».

**Ανεργία:** ένα από τα μεγαλύτερα προβλήματα του ανθρώπου στη σημερινή κοινωνία.

**Αίτια ανεργίας**

* + Διεθνής οικονομική κρίση.
	+ Η αντικατάσταση των εργατικών χεριών από τις μηχανές.
	+ Η ανάγκη εξειδίκευσης που αφήνει άνεργους τους ανειδίκευτους εργάτες.
	+ Ο λανθασμένος επαγγελματικός προσανατολισμός.
	+ Ο υπερπληθυσμός σε συνδυασμό με την αδυναμία εκμετάλλευσης των πλουτοπαραγω-γικών πηγών μιας χώρας.
	+ Υπερωριακή απασχόληση και αύξηση των ορίων συνταξιοδότησης.
	+ Κλείσιμο επιχειρήσεων και μεταφορά τους σε χώρες με φτηνό εργατικό δυναμικό.

**Λύσεις για την αντιμετώπιση της ανεργίας**

* + Ανάπτυξη με παραγωγικές επενδύσεις.
	+ καταπολέμηση της υπερωριακής απασχόλησης και της διπλοθεσίας.
	+ Σωστός επαγγελματικός προσανατολισμός.
	+ Ενίσχυση της επαγγελματικής και τεχνικής εκπαίδευσης.
	+ Αποκέντρωση και ανάπτυξη της περιφέρειας για τη δημιουργία νέων θέσεων εργασίας

**ΘΕΜΑ: «Γράψτε ένα μικρό κείμενο – απάντηση σε έρευνα επαγγελματικού προσανατολισμού που γίνεται στο σχολείο σας, για το επάγγελμα που αυτή τη στιγμή σας ενδιαφέρει.**

 Στο κείμενο να απαντήσετε και στις εξής ερωτήσεις.

α. Το επιλέξατε με κριτήριο το κύρος του, τα οικονομικές προοπτικές ή την κλίση σας ;

β. Επηρεαστήκατε από τους γονείς σας, το κοινωνικό περιβάλλον ή το σχολείο ;

γ. Είναι επάγγελμα που έχει σχέση με το φύλο σας ;»

**ΣΧΕΔΙΑΓΡΑΜΜΑ ΕΚΘΕΣΗΣ**

**Πρόλογος:** Με ποιο επάγγελμα θα ήθελα ν’ ασχοληθώ, όταν μεγαλώσω;

**Κύριο μέρος**

**1η παράγραφος – Λόγοι**

Είναι ένα επάγγελμα που έχει προοπτικές; Θα βρω εύκολα δουλειά στο δημόσιο ή στον ιδιωτικό τομέα; Μπορώ να δουλέψω στο εξωτερικό;

Ο μισθός είναι ικανοποιητικός; Θα βγάζω πολλά χρήματα;

Απαιτεί σπουδές σε κάποια σχολή (ΙΕΚ, ΤΕΙ, ΑΕΙ) ;

Χρειάζονται ιδιαίτερα σωματικά προσόντα (στρατιωτικές σχολές, γυμναστική ακαδημία);

Μου προσφέρει κύρος και κοινωνική καταξίωση;

Έχει σχέση με το φύλο μου;

**2η παράγραφος – Λόγοι** (συνέχεια)

Γιατί μου αρέσει αυτό το επάγγελμα; Τι μου προσφέρει (ηρεμία, έντονα συναισθήματα, προσφορά στο συνάνθρωπο) ;

Ασχολούμαι στον ελεύθερό μου χρόνο με κάτι αντίστοιχο;

Επηρεάστηκα από τους γονείς μου; Ασχολείται κάποιος με αυτό; Συμφωνούν με την απόφασή μου;

Επηρεάστηκα από τον κοινωνικό περίγυρο ή από το σχολείο (φιλόλογος-πρότυπο, ξάδερφος μηχανικός) ;

Υπήρξε κάποιο καθοριστικό περιστατικό, που επηρέασε την απόφασή μου (επιθυμία να γίνω κτηνίατρος ύστερα από τη σωτηρία ενός ζώου) ;

**Επίλογος:** Προσπάθεια να πραγματοποιήσω τ’ όνειρό μου!

**ΠΑΡΑΓΩΓΗ ΛΟΓΟΥ**

1. Να γράψεις ένα άρθρο το οποίο θα δημοσιευτεί στο περιοδικό του σχολείου σου με θέμα την εργασία. Στο άρθρο αυτό να εξηγήσεις: α) γιατί είναι σημαντική η εργασία στη ζωή μας, και β) ποιο επάγγελμα θέλεις να ακολουθήσεις εσύ και γιατί. (περίπου 250 λέξεις)
2. Να γράψεις ένα άρθρο το οποίο θα δημοσιευτεί στο περιοδικό του σχολείου σου με θέμα την εργασία. Στο άρθρο αυτό να εξηγήσεις: α) με ποια κριτήρια πρέπει να επιλέγει κάποιος το επάγγελμά του, και β) ποιο επάγγελμα θέλεις να ακολουθήσεις εσύ και γιατί. (περίπου 250 λέξεις)
3. Γράψτε ένα κείμενο τριών παραγράφων (εκτός απ’ τον πρόλογο και τον επίλογο) για το επάγγελμα που αυτή τη στιγμή σας ενδιαφέρει. Αναφέρετε με ποια κριτήρια το επιλέξατε και από ποιον ή από τι επηρεαστήκατε.